***Eiropas Komisija nekādā veidā nav pieņēmusi vai citādi apstiprinājusi šo dienestu darba dokumentu. Paustie uzskati ir Komisijas dienestu sākotnējie uzskati, un tie nekādā gadījumā nav uzskatāmi par Eiropas Komisijas oficiālo nostāju.***

**STRATĒĢISKAIS NEKAITĪGUMA JĒDZIENS ATTIECĪBĀ UZ DZĪVNIEKU BARĪBAI IZMANTOTIEM KUKAIŅIEM, AKTUALIZĒTAIS VARIANTS**

# 1. KUKAIŅU AUDZĒŠANA

Kopumā Regulas (EK) Nr. 178/2002[[1]](#footnote-1) (vispārīgie pārtikas aprites tiesību akti) un 183/2005[[2]](#footnote-2) (barības higiēnas prasības) attiecas uz visiem barības apritē iesaistītajiem uzņēmējiem un tātad arī kukaiņu audzētājiem. Šie tiesību akti nodrošina, ka kukaiņu audzēšanai tiek piemērotas barības nekaitīguma, izsekojamības un ražošanas vispārējās prasības. Tādu kukaiņu, kurus paredzēts izmantot dzīvnieku barībā, audzētāji ir barības apritē iesaistītie uzņēmēji saskaņā ar Barības higiēnas regulu, jo to darbība ir uzskatāma par barības primāro ražošanu. Tas nozīmē, ka kukaiņu audzētājiem jāievēro higiēnas prasības, aizsardzības pasākumi un ražošanas standarti.

Turklāt Regulā (EK) Nr. 1069/2009[[3]](#footnote-3) (dzīvnieku izcelsmes blakusprodukti, DzBP) ir noteikts, ka kukaiņi, kas ES tiek turēti pārtikas, barības ražošanai vai citiem mērķiem, ir lauksaimniecības dzīvnieki. Šim statusam ir nozīme, nosakot saimniecībās audzēto kukaiņu veselības stāvokli. Dzīvnieku veselības tiesību akta[[4]](#footnote-4) 10. pantā ir noteikti biodrošības pasākumi uzņēmumiem, kuros tiek turēti dzīvnieki, un tajā ir noteikti tirgus dalībnieku pienākumi dzīvnieku veselības un biodrošības jomā.

|  |
| --- |
| **Kukaiņu audzēšanai piemēro vispārējās prasības par barības higiēnu un dzīvnieku veselību.** |

## 1.1. Kukaiņu sugas

Beļģijas (BE), Nīderlandes (NL), Francijas (FR) un Eiropas Pārtikas nekaitīguma iestādes (*EFSA*) veiktajos riska novērtējumos, kas saistīti ar pārtikā vai dzīvnieku barībā izmantotajiem kukaiņiem, ir noteiktas galvenās kukaiņu sugas, kuras pašlaik nelielos apjomos audzē ES.

Pašlaik dzīvnieku barības sastāvdaļu ES reģistrā[[5]](#footnote-5) kukaiņi ir klasificēti kā “sauszemes bezmugurkaulnieki”. ES ir aizliegts audzēt šādas kukaiņu sugas:

* + - **patogēnās** sugas**[[6]](#footnote-6)** vai sugas, kurām ir cita **kaitīga ietekme** uz **augu**, **dzīvnieku** vai **cilvēku veselību**;
		- sugas, kuras ir atzītas par cilvēku, dzīvnieku vai augu patogēnu **pārnēsātājiem[[7]](#footnote-7);**
		- sugas, kuras ir aizsargātas vai definētas kā **invazīvas** svešzemju **sugas[[8]](#footnote-8).**

Lai precīzāk noteiktu audzēšanai atļautās kukaiņu sugas, kad tiks atcelts pašreizējais aizliegums izmantot kukaiņu izcelsmes pārstrādātās dzīvnieku olbaltumvielas (PDzO) akvakultūras dzīvnieku barībā (skatīt 4. sadaļas 3. punktu), barības sastāvdaļu reģistrā varētu noteikt **atļauto** kukaiņu sugu **sarakstu** (skatīt 4. sadaļas 1. punktu) un Regulas (ES) Nr. 142/2011 X pielikuma jaunizveidotā iedaļā – tam atbilstošu sarakstu ar kukaiņu sugām, kas paredzētas PDzO ražošanai. Pirmais saraksts tiktu izveidots, pamatojoties uz pašlaik (nelielos rūpnieciskos apjomos)[[9]](#footnote-9) ES audzētajām kukaiņu sugām, kuras tiktu rūpīgi pārbaudītas pēc iepriekš minētajiem kritērijiem.

Citas alohtonās kukaiņu sugas varētu pievienot ES atļauto kukaiņu sugu sarakstam, pamatojoties uz plašu *EFSA* atzinumu un ņemot vērā vides aspektus.

|  |
| --- |
| **Kukaiņu sugām, kuras tiek audzētas ES, ir jāatbilst vides un veselības kritērijiem.Var izveidot īsu atļauto kukaiņu sugu sarakstu, pamatojoties uz pašlaik audzētajām sugām.** |

## 1.2. Substrāti kā barība kukaiņiem

Regulā (EK) Nr. 767/2009[[10]](#footnote-10) (par barības laišanu tirgū) ir noteikts, ka dzīvniekus Eiropas Savienībā var barot tikai ar nekaitīgu barību. Attiecībā uz kukaiņiem paredzēto barību/substrātu Regulas par barības laišanu tirgū III pielikumā ir noteikts **aizliegums izbarot** **fekālijas un atdalītu gremošanas trakta saturu**.

Turklāt Dzīvnieku izcelsmes blakusproduktu regula aizliedz izmantot noteiktus materiālus, piemēram, **kūtsmēslus vai ēdināšanas uzņēmumu pārtikas atkritumus**. Turklāt saskaņā ar Regulu (ES) Nr. 142/2011 agrākos neapstrādātos pārtikas produktus[[11]](#footnote-11), kas satur gaļu vai zivis, pašlaik nav atļauts izmantot kā lauksaimniecības dzīvnieku barību.

Visbeidzot, tā kā ES audzētie kukaiņi ir lauksaimniecības dzīvnieki, Regulā (EK) Nr. 999/2001[[12]](#footnote-12) (TSE regula) **kukaiņus** **ir aizliegts barot ar jebkādām pārstrādātām dzīvnieku izcelsmes olbaltumvielām (PDzO)**, izņemot zivju miltiem[[13]](#footnote-13).

|  |
| --- |
| **Kukaiņus ES var audzēt tikai ar substrātiem, kurus drīkst izmantot kā lauksaimniecības dzīvnieku barības sastāvdaļas.** |

*EFSA* 2015. gada 8. oktobra zinātniskajā atzinumā “Risk profile related to production and consumption of insects as food and feed”[Riska profils, kas saistīts ar kukaiņu audzēšanu pārtikai un barībai][[14]](#footnote-14) secināja, ka, izbarojot kukaiņiem **tādas barības sastāvdaļas,** **kas pašlaik ir atļautas**, paredzams, ka mikrobioloģiskais apdraudējums, tostarp prioni (TSE), būs salīdzināms ar apdraudējumu citu dzīvnieku izcelsmes olbaltumvielu avotu izbarošanas gadījumā; substrātu, ko izmanto kukaiņu barībai, uzskata par vienu no vissvarīgākajiem elementiem, kas ietekmē bioloģisko un ķīmisko piesārņotāju parādīšanos un līmeni. Tādējādi *EFSA* secināja, ka īpaša uzmanība jāvelta **jaunu substrātu** novērtēšanai.

Ņemot vērā *EFSA* veikto riska profilēšanu, jebkurām atļaujām jaunu sastāvdaļu izmantošanai būtu nepieciešams **pamatots *EFSA* atzinums**, kurā novērtēts risks cilvēku un dzīvnieku veselībai un ieteikti pasākumi, lai nodrošinātu, ka šāds risks ir nenozīmīgs.

# 2. KUKAIŅU PĀRSTRĀDES METODES

Papildus barības higiēnas vispārējo prasību ievērošanai barībai paredzētie kukaiņi ir jāpārstrādā uzņēmumos, kurus saskaņā ar DzBP regulu ir atzinusi attiecīgās dalībvalsts kompetentā iestāde, pievēršot galveno uzmanību bioloģiskajiem riskiem.

Pārstrādājot kukaiņus dzīvnieku izcelsmes olbaltumvielās, tirgus dalībniekiem, kuri, izmantojot augu bāzes substrātus, ražo kukaiņu miltus, jāievēro DzBP īstenošanas regulā noteiktā 1. līdz 5. pārstrādes metode vai 7.[[15]](#footnote-15) pārstrādes metode. Pārstrādes pamatā ir tādi parametri kā daļiņu lieluma samazināšanas, termiskās apstrādes, laika un spiediena apvienojums.

Obligātā riska analīzes un kritisko kontrolpunktu noteikšanas (*HACCP*) sistēma kukaiņu audzēšanas saimniecībās ietver arī paraugu ņemšanu ražošanas procesā un galīgo kukaiņu produktu pārbaudi pēc mikrobioloģiskajiem kritērijiem, kas noteikti DzBP īstenošanas regulā.

|  |
| --- |
| **Uzņēmumiem, kuri pārstrādā kukaiņus ES, ir jābūt atzītiem konkrētās dalībvalsts kompetentajā iestādē.** |

Pamatojoties uz ieinteresēto pušu iesniegtajiem pieteikumiem, dalībvalstis vai Komisija varētu pilnvarot *EFSA* novērtēt pārstrādes metodes uzņēmumos, kuri laiž tirgū pārstrādātas kukaiņu izcelsmes olbaltumvielas, lai ieviestu ES metodoloģijas analoģiski 6. pārstrādes metodei, kura attiecībā uz ūdensdzīvniekiem, tostarp bezmugurkaulniekiem, aprakstīta Regulas (ES) Nr. 142/2011 IV pielikuma III nodaļas F daļā.

# 3. PIESĀRŅOTĀJI UN KUKAIŅU LAIŠANA TIRGŪ

Regulā (EK) Nr. 767/2009 par barības laišanu tirgū un lietošanu ir prasība, lai kukaiņiem paredzētā un no tiem iegūtā barība būtu nekaitīga. Turklāt Regulas (EK) Nr. 1069/2009 10. panta l. punktā kā **3. kategorijas** sastāvdaļas, kuras var izmantot lauksaimniecības dzīvnieku un lolojumdzīvnieku barības ražošanai (nepārkāpjot barības aizlieguma noteikumus), ir uzskaitīti “ūdens un sauszemes bezmugurkaulnieki, izņemot sugas, kurām ir patogēna iedarbība uz cilvēkiem vai dzīvniekiem”.

Direktīva 2002/32/EK[[16]](#footnote-16) (Nevēlamo vielu direktīva) nosaka nevēlamo vielu maksimāli pieļaujamos daudzumus barības sastāvdaļās un barības maisījumos. Kukaiņiem paredzētajās un no kukaiņiem iegūtajās barības sastāvdaļās šos maksimāli pieļaujamos daudzumus nedrīkst pārkāpt.

Vispārīgās barības nekaitīguma prasības, kas noteiktas Pārtikas aprites regulas 15. pantā, attiecas uz nevēlamām vielām, kurām maksimāli pieļaujamais daudzums barībā nav noteikts. Turklāt uz kukaiņiem (kā “citiem sauszemes dzīvnieku izcelsmes produktiem”) attiecas Regula (EK) Nr. 396/2005[[17]](#footnote-17), ar ko nosaka ierobežojumus attiecībā uz pesticīdu atliekām.

|  |
| --- |
| **Kukaiņiem paredzētajai un no kukaiņiem iegūtajai barībai piemēro ES noteiktos piesārņotāju atlieku līmeņus.** |

# 4. KUKAIŅU LIETOŠANA BARĪBAI

## 4.1. Barības sastāvdaļu ES reģistrs

Barības sastāvdaļu ES reģistrā dotais barības sastāvdaļu uzskaitījums, kas papildināts ar produktu aprakstu un attiecīgo produktu īpašībām, nav izsmeļošs. Sauszemes bezmugurkaulnieki (9. ieraksta 16. punkta 1. apakšpunkts) pašreizējā reģistrā ir aprakstīti kā “sauszemes bezmugurkaulnieki visos dzīves posmos vai to daļas, izņemot cilvēkiem un dzīvniekiem patogēnās sugas; apstrādāti vai neapstrādāti, svaigi, saldēti, kaltēti”. Dzīvus kukaiņus, kuri atbilst šim aprakstam, nepārkāpjot īpašos tiesību aktus (skatīt 4. nodaļas 2. punktu), var izbarot dzīvniekiem Eiropas Savienībā.

Papildus tam, ka reģistrā iekļauj 1. nodaļas 1. punktā minēto audzēšanai atļauto kukaiņu sugu sarakstu, pārskatot reģistru, jāpievērš uzmanība šādiem aspektiem:

* + - “pārstrādātas dzīvnieku izcelsmes olbaltumvielas” (9. ieraksta 4. punkta 1. apakšpunkts) nepārprotami satur kukaiņus;
		- “sauszemes bezmugurkaulnieki” (9. ieraksta 16. punkta 1. apakšpunkts) tad attiektos tikai uz nepārstrādātiem kukaiņiem, kas minēti Dzīvnieku blakusproduktu regulā, un
		- zemsvītras piezīmē, kura attiecas uz kukaiņu izcelsmes produktiem, būtu obligāti jānorāda kukaiņa dzīves stadija.

## 4.2. TSE regulas noteikumi par izbarošanas aizliegumu

TSE regulas 7. pantā un IV pielikumā noteiktie izbarošanas aizlieguma noteikumi liedz izmantot kukaiņu izcelsmes PDzO lauksaimniecības dzīvnieku barībā. Vienīgie atļautie PDzO lietošanas veidi ir izmantošana lolojumdzīvnieku vai kažokzvēru barībā. Izbarošanas aizliegums neattiecas uz taukiem un eļļu, kas iegūta no kukaiņiem. Dzīvus kukaiņus nedrīkst izbarot atgremotājiem[[18]](#footnote-18), bet ar tiem var barot dzīvniekus, kas nav atgremotāji, ja to ir atļāvusi dalībvalsts kompetentā iestāde.[[19]](#footnote-19) Saistībā ar noteikumiem par dzīvnieku blakusproduktiem kukaiņus, ar kuriem rīkojas atbilstoši Regulai (EK) Nr. 1069/2009, bet kuri nav pārstrādāti saskaņā ar šo regulu, piemēram, saldētus kaltētus kukaiņus, var izmantot lolojumdzīvnieku barībai[[20]](#footnote-20) vai tehniskām vajadzībām, bet tos nevar izbarot produktīviem dzīvniekiem.

Regulā (ES) Nr. 56/2013, ar ko groza TSE regulu, nesen atļāva akvakultūras dzīvniekiem izbarot PDzO, kas nav iegūtas no atgremotājiem. Formulējuma dēļ, kurā ir atsauces uz kautuvēm, šo jauno iespēju tomēr nevar attiecināt uz kukaiņiem, jo kukaiņu kāpurus, pirms no tiem iegūst PDzO, nenokauj.

|  |
| --- |
| **Eiropas Savienībā no kukaiņiem iegūtās PDzO nevar izbarot lauksaimniecības dzīvniekiem, izņemot kažokzvēriem.** |

*EFSA* 2015. gada 8. oktobrī sniegtais zinātniskais atzinums, ar kuru ir atļauta ar substrātiem barotu kukaiņu izcelsmes PDzO izbarošana dzīvniekiem, izņemot atgremotājiem, ar nosacījumu, ka pašlaik attiecīgo substrātu izmantošana ir atļauta tiesību aktos, ir pamats izbarošanas aizlieguma pārskatīšanai.

Dzīvnieku izcelsmes olbaltumvielu ES references laboratorijā ir izpētīta Regulas (EK) Nr. 152/2009 VI pielikumā[[21]](#footnote-21) noteikto analītisko metožu (gaismas mikroskopija un PĶR) ieviešana izbarošanas aizlieguma oficiālās kontroles vajadzībām, pamatojoties uz deviņiem kukaiņu PDzO komerciālajiem paraugiem. Šie pētījumi liecina, ka: 1) kukaiņu izcelsmes PDzO var piemērot PĶR metodi (nekādas mijiedarbības problēmas netika konstatētas); 2) noteiktas daļiņas gaismas mikroskopā var identificēt kā kukaiņu izcelsmes, tomēr ir risks, ka dažas muskuļu šķiedras var sajaukt ar citas taksonomijas PDzO muskuļu šķiedrām.

Pamatojoties uz šo secinājumu, pirmajā posmā var paredzēt **izbarošanas aizlieguma pārskatīšanu**, atļaujot kukaiņu izcelsmes PDzO izmantošanu **akvakultūras** dzīvnieku barībā. Konkrētāk, IV pielikuma pārskatīšana līdzīgi Regulai (ES) Nr. 56/2013 nozīmētu jaunu F sadaļu IV nodaļā ar **īpašiem noteikumiem attiecībā uz kukaiņu izcelsmes PDzO**. Otrajā posmā, kad būs pieejamas operacionālas un apstiprinātas analītiskās metodes, varētu atļaut kukaiņu izcelsmes PDzO izmantošanu cūku un mājputnu barībā ar nosacījumu, ka kukaiņu audzēšanas substrāts un to pārstrāde nepieļauj tādu patogēnu izplatīšanās risku, pret kuriem šīs sugas ir uzņēmīgas.

Saskaņā ar Otrajā TSE ceļa kartē[[22]](#footnote-22) pausto viedokli **nav nodoma** rosināt pārskatīt izbarošanas aizliegumu, lai ļautu izmantot **kukaiņu izcelsmes PDzO atgremotāju barībā**.

## 4.3. Kukaiņu izcelsmes olbaltumvielu importa noteikumi

Esošajā tiesiskajā regulējumā kukaiņu izcelsmes PDzO imports ir atļauts, pamatojoties uz šādām prasībām:

a) kukaiņu izcelsmes PDzO jābūt ražotām saskaņā ar prasībām, kas noteiktas 3. kategorijas sastāvdaļām un PDzO;

b) imports atļauts tikai no valstīm, kas uzskaitītas Regulas (ES) Nr. 206/2010[[23]](#footnote-23) II pielikuma I daļā;

c) trešās valsts pārstrādes uzņēmumam jābūt iekļautam sarakstā saskaņā ar DzBP regulu;

d) kukaiņu izcelsmes PDzO sūtījumam jābūt pievienotam veselības sertifikāta paraugam atbilstošam veselības sertifikātam, kā noteikts Regulas (EK) Nr. 142/2011 XV pielikuma I nodaļā, un robežkontroles punktā jāveic kravas veterinārās pārbaudes;

e) pirms sūtījumu laiž brīvā apgrozībā Eiropas Savienībā, importētājam jāpārliecinās, ka katrs sūtījums tiek pārbaudīts, veicot gaismas mikroskopiju un/vai PĶR testu saskaņā ar Dzīvnieku izcelsmes proteīnu ES references laboratorijas darbības standartprocedūru, lai pārliecinātos, ka sūtījumā nav tādu dzīvnieku izcelsmes sastāvdaļu, kuras nepieļauj ES noteikumi par izbarošanas aizliegumu[[24]](#footnote-24).

Kukaiņus, ar kuriem rīkojas atbilstoši Regulai (EK) Nr. 1069/2009, bet kuri nav pārstrādāti saskaņā ar minēto regulu (piemēram, kaltētus saldētus kukaiņus) lolojumdzīvnieku barībai, pašlaik ir atļauts importēt; tomēr, ņemot vērā, ka nav noteiktas DzBP regulā paredzētās veselības prasības importam, attiecīgi audzētu, bet nepārstrādātu kukaiņu imports ES teritorijā, lai ražotu pārstrādātas dzīvnieku izcelsmes olbaltumvielas produktīvajiem dzīvniekiem, pašlaik nav atļauts.

Līdz šim Eiropas Savienībā ievesto kukaiņu izcelsmes PDzO daudzums, ja šāds imports ir bijis, varētu būt ļoti ierobežots, ņemot vērā, ka pašlaik kukaiņu izcelsmes PDzO var izmantot tikai lolojumdzīvnieku un kažokzvēru barībā. Lai nodrošinātu **dzīvnieku un sabiedrības veselības aizsardzību**, ņemot vērā trešās valstīs ražotu **kukaiņu izcelsmes PDzO importu**, Regulas (ES) Nr. 142/2011 XIV pielikumā varētu noteikt jaunas skaidri definētas **veselības prasības** importam uz ES, kurās būtu prasīts, lai kukaiņu izcelsmes PDzO ražošanā **nebūtu** izmantoti kukaiņi, kas baroti ar **Eiropas Savienībā aizliegtām barības sastāvdaļām**.

1. Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV, L 31, 01.02.2002., 1.–24. lpp.). [↑](#footnote-ref-1)
2. Eiropas Parlamenta un Padomes Regula (EK) Nr. 183/2005, ar ko paredz barības higiēnas prasības (OV, L 35, 08.02.2005., 1.–22. lpp.). [↑](#footnote-ref-2)
3. Eiropas Parlamenta un Padomes Regula (EK) Nr. 1069/2009 (2009. gada 21. oktobris), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (Dzīvnieku izcelsmes blakusproduktu regula) (OV, L 300, 14.11.2009., 1. lpp). [↑](#footnote-ref-3)
4. Eiropas Parlamenta un Padomes Regula (EK) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (OV, L 84, 31.03.2016.,

1.–208. lpp.). [↑](#footnote-ref-4)
5. Komisijas Regula (ES) Nr. 68/2013 (2013. gada 16. janvāris), ar ko izveido barības sastāvdaļu reģistru (OV L 29, 30.01.2013., 1.–64. lpp.). [↑](#footnote-ref-5)
6. Piemēram, skrūves tārpi (*Cochliomyia hominivorax* un *Chrysomya bezziana*) ir norādīti tīmekļa vietnē http://www.oie.int/en/animal-health-in-the-world/oie-listed-diseases-2006/. [↑](#footnote-ref-6)
7. Dokumentā “Risk of Entry of Pathogens via Vectors” [Patogēnu ienešanas risks ar pārnēsātāju starpniecību] (23.10.2015., ko caurlūkojusi *EFSA* un Eiropas Slimību profilakses un kontroles centrs (ESPKC)), ir uzskaitītas konkrētas kukaiņu sugas. [↑](#footnote-ref-7)
8. Eiropas Parlamenta un Padomes Regulas (ES) (2014. gada 22. oktobris) par invazīvu svešzemju sugu introdukcijas un izplatīšanās profilaksi un pārvaldību (OV, L 317, 04.11.2014., 35.–55. lpp.) 4. panta 1. punktā ir paredzēta invazīvo svešzemju sugu saraksta izveidošana; vienīgā līdz šim šādi klasificētā kukaiņu suga ir Āzijas sirsenis (*vespa velutina*). [↑](#footnote-ref-8)
9. Miltu melnulis (*Tenebrio Molitor*), dzelkņmuša (*Hermetia Illucens*), melnulis (*Alphitobius diaperinus*), mājas circenis (*Acheta domesticus*), joslainie circeņi (*Gryllodes sigillatus*) un lauka circeņi (*Gryllus Assimilis*). [↑](#footnote-ref-9)
10. Eiropas Parlamenta un Padomes Regula (EK) Nr. 767/2009 (2009. gada 13. jūlijs) par barības laišanu tirgū un lietošanu (OV, L 229, 01.09.2011., 1. lpp.). [↑](#footnote-ref-10)
11. Agrākie pārtikas produkti ir pārtikas produkti, kas ražoti cilvēku patēriņam, bet vairs nav paredzēti lietošanai pārtikā, piemēram, derīguma termiņa beigu vai ražošanas vai iesaiņošanas defektu dēļ; nejaukt ar ēdināšanas uzņēmumu pārtikas atkritumiem. [↑](#footnote-ref-11)
12. Eiropas Parlamenta un Padomes Regula (EK) Nr. 999/2001 (2001. gada 22. maijs), ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (OV, L 147, 31.05.2001., 1. lpp.). [↑](#footnote-ref-12)
13. TSE regulā ir arī aizliegts barot kukaiņus ar atgremotāju asiņu produktiem, želatīnu, kas iegūts no atgremotājiem, vai hidrolizētām olbaltumvielām, izņemot tās, kas iegūtas no atgremotājiem vai no atgremotāju ādām. [↑](#footnote-ref-13)
14. http://www.efsa.europa.eu/sites/default/files/scientific\_output/files/main\_documents/4257.pdf [↑](#footnote-ref-14)
15. Pārstrādes metodes, kas izklāstītas Regulas (ES) Nr. 142/2011 IV pielikuma III nodaļā. [↑](#footnote-ref-15)
16. Eiropas Parlamenta un Padomes Direktīva 2002/32/EK (2002. gada 7. maijs) par nevēlamām vielām dzīvnieku barībā – Padomes paziņojums (OV, L 140, 30.05.2002., 10. lpp.). [↑](#footnote-ref-16)
17. Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV, L 70, 16.03.2005., 1.–16. lpp.). [↑](#footnote-ref-17)
18. Regulas (EK) Nr. 999/2001 7. panta 1. punktā dzīvnieku izcelsmes olbaltumvielu izmantošana atgremotājdzīvnieku barībā ir aizliegta. [↑](#footnote-ref-18)
19. Tā kā dzīvi kukaiņi nav dzīvnieku izcelsmes blakusprodukti, tie ir ārpus Regulas (EK) Nr. 1069/2009 darbības jomas, tāpēc dzīvu kukaiņu izmantošanas nosacījumi ES līmenī nav noteikti. [↑](#footnote-ref-19)
20. Regulas (ES) Nr. 142/2011 XIII pielikuma II nodaļas 3.(iv) punktā ir noteikts, ka kompetentā iestāde var atļaut kādu apstrādes veidu, piemēram, pārstrādātas lolojumdzīvnieku barības ražošanai paredzētu žāvēšanu vai fermentēšanu, ar nosacījumu, ka šāda apstrāde nerada nepieļaujamu risku sabiedrības vai dzīvnieku veselībai. [↑](#footnote-ref-20)
21. Komisijas Regula (EK) Nr. 152/2009 (2009. gada 27. janvāris), ar ko nosaka paraugu ņemšanas un analīzes metodes barības oficiālajai kontrolei (OV, L 54, 26.02.2009., 1. lpp.). [↑](#footnote-ref-21)
22. Komisijas 2010. gada 16. jūlija paziņojums Eiropas Parlamentam un Padomei “Otrā TSE ceļa karte – stratēģijas dokuments attiecībā uz transmisīvo sūkļveida encefalopātiju 2010.–2015. gadam” (COM/2010/0384 galīgā redakcija). [↑](#footnote-ref-22)
23. Komisijas Regula (ES) Nr. 206/2010 (2010. gada 2. marta), ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības (OV, L 73, 20.03.2010., 1. lpp.) [↑](#footnote-ref-23)
24. Regulas (ES) Nr. 999/2001 IV pielikuma III nodaļas C sadaļa. [↑](#footnote-ref-24)